AirPods Max kostede en formue – nu forsøger Apple at retfærdiggøre prisen

Det er ikke til at se det, hvis man ikke lige ved det. Men dette er altså Apple AirPods Max 2, der blev lanceret mandag, som rosinen i pølseenden, efter et væld af lanceringer ugen forinden. Denne gang handler det ikke udelukkende om pæn lyd og et eksklusivt design. Med ny H2-chip, stærkere støjreduktion og en række smarte funktioner forsøger Apple nu at gøre sine over-ear-hovedtelefoner mere relevante i hverdagen – og ikke kun for dem, der vil betale dyrt for et Apple-logo.

Den nye model får funktioner, som hidtil har været fraværende eller bedre kendt fra Apples mindre AirPods-modeller. Det gælder blandt andet Tilpasset lyd, Opmærksomhed på tale, Stemmeisolering og Liveoversættelse. Samtidig lover Apple en tydelig forbedring af den aktive støjreduktion, som ifølge selskabet nu er op til 1,5 gange mere effektiv end i første generation.

Det er med andre ord ikke bare en forsigtig opdatering. Apple forsøger at gøre AirPods Max 2 til mere end luksushovedtelefoner. De skal også være klogere, mere fleksible og langt bedre i brug på farten.

Apple vil gøre AirPods Max mere hverdagsagtige

Første generation af AirPods Max imponerede med lyd og byggekvalitet, men mange har også set dem som et dyrt nicheprodukt. Med version 2 prøver Apple tydeligt at udvide målgruppen.

Den nye H2-chip er motoren bag forbedringerne. Den skal både løfte støjreduktionen, forbedre lydbehandlingen og åbne for nye softwarefunktioner, der gør hovedtelefonerne mere adaptive i daglig brug. Det betyder blandt andet, at hovedtelefonerne automatisk kan tilpasse, hvor meget lyd udefra der lukkes ind, afhængigt af omgivelserne.

Apple bygger også videre på ideen om, at hovedtelefoner ikke længere kun er til musik. AirPods Max 2 har funktioner som stemmeisolering under opkald, mulighed for kamerafjernbetjening og lydoptagelse i studiekvalitet. Apple ser altså Max 2’erne som et værktøj til indholdsskabere, podcastere og andre, der arbejder kreativt.

AirPods Max 2 understøtter lossless-lyd i 24-bit/48 kHz via det medfølgende USB-C-kabel, og det er især interessant for brugere, der arbejder med lyd og musikproduktion. Samtidig lover Apple ultrakort latenstid, hvilket også kan gøre hovedtelefonerne mere attraktive til spil.

Stadig en dyr fornøjelse

AirPods Max 2 har en pris på 4.299 kroner, så Apple lægger sig stadig i den absolut dyre ende. Derfor bliver det afgørende, om køberne føler, at denne generation faktisk retter de mangler, der gjorde forgængeren svær at anbefale til alle andre end de mest dedikerede Apple-brugere.

Netop derfor virker Apples strategi denne gang mere skarp. Fokus er ikke kun på luksus og lydkvalitet, men på at gøre produktet smartere og mere brugbart i virkeligheden. Mere støjreduktion, bedre opkald, nye AI-funktioner og flere muligheder for kreative brugere er alt sammen med til at gøre AirPods Max 2 mere komplet.

AirPods Max 2 kan bestilles fra 25. marts og ventes i butikkerne fra starten af næste måned. De kommer i farverne midnat, stjerneskær, orange, lilla og blå.

AirPods Max kostede en formue – nu forsøger Apple at retfærdiggøre prisen